青苔篇
作者：曹勛
朝代：宋

paragraphs: 陵陸變滄海，復作清淺流。
扶疎蘂淵桂，先驚蒲柳秋。
姑蘇臺未乾，坐見麋鹿游。
秦皇正游覽，黄屋指沙丘。
乃知晞朝露，不必潛蛟虯。
桀跖豈庸陋，比德慚蜉蝣。
夷齊苦葵藿，垂譽賢伊周。
貧賤未必汙，邪辟深可羞。
愚智混生死，善惡觀其由。
昧死尚役役，身外滋旁求。
君不見當年梨園歌舞人，歌聲未歇生白頭。
及時游衍且行樂，莫教日入辭高樓。
請君試誦青苔篇，令君一誦忘百憂。